ΠΕΙΡΑΙΑΣ 29/10/2018

**ΘΕΜΑ:**

* **Θέση μη ενωσιακών εμπορευμάτων σε ελεύθερη κυκλοφορία με καταβολή δασμών και απαλλαγή από ΦΠΑ, με ταυτόχρονη εναπόθεση σε τελωνειακή αποθήκευση και παράδοση εγχωρίων προϊόντων**
* **Υπαγωγή αυτών σε καθεστώς τελωνειακής αποθήκευσης με απαλλαγή από ΦΠΑ – Απόφαση ΠΟΛ 1184/2018 Διοικητή ΑΑΔΕ (ΦΕΚ 4512/Β)**

1. **Στόχος**

Η εξυπηρέτηση της οικονομικής ανάγκης να αποθηκεύονται εμπορεύματα με απαλλαγή από ΦΠΑ με σκοπό να διατίθενται στη συνέχεια κυρίως για εξαγωγή ή ενδοκοινοτικές παραδόσεις ή εφοδιασμό πλοίων.

* + **Τελωνειακή αποθήκευση εισαγομένων εμπορευμάτων.**

Τέτοια εμπορεύματα μπορεί να προέρχονται από τρίτες χώρες (μη ενωσιακά) τα οποία τίθενται σε ελεύθερη κυκλοφορία **με καταβολή μόνο των δασμών.** Στην περίπτωση αυτή τα εμπορεύματα μετατρέπονται σε ενωσιακά εμπορεύματα και μπορούν να απελευθερωθούν από την τελωνειακή επιτήρηση, μόνο όταν καταβληθεί και ο ΦΠΑ.

Όμως, σε πολλές περιπτώσεις οι ενδιαφερόμενοι, επιθυμούν να μετατρέψουν τα εμπορεύματα σε ενωσιακά, με καταβολή των προβλεπομένων δασμών και εφαρμογή των μέτρων εμπορικής πολιτικής, αλλά προτιμούν να εξακολουθήσει η τελωνειακή επιτήρηση των εμπορευμάτων προκειμένου να μη υποχρεωθούν να καταβάλουν και τον ΦΠΑ. Ο λόγος αυτής της επιλογής είναι ότι ο ενδιαφερόμενος προορίζει αυτά τα εμπορεύματα για προορισμούς που δεν επιβαρύνονται με ΦΠΑ όπως είναι η εξαγωγή, η ενδοκοινοτική παράδοση, ο εφοδιασμός πλοίων ή άλλοι προορισμοί οι οποίοι απαλλάσσονται από ΦΠΑ σύμφωνα με τον ν. 2859/00 όπως ισχύει.

Με την εφαρμογή της τελωνειακής αποθήκευσης ο οικονομικός φορέας διαθέτει τα ενωσιακά εμπορεύματα χωρίς να έχουν επιβαρυνθεί με ΦΠΑ και έτσι μπορεί να ασκήσει την εμπορική του δραστηριότητα με μεγαλύτερη άνεση.

* + **Τελωνειακή αποθήκευση εγχωρίων εμπορευμάτων.**

Ως γνωστόν, τα εγχώρια εμπορεύματα αποτελούν αντικείμενο ΦΠΑ όταν παραδίδονται από έναν υποκείμενο στον ΦΠΑ σε έναν άλλον υποκείμενο σε ΦΠΑ.

Στην περίπτωση αυτή ο αποκτών τα εμπορεύματα οφείλει να καταβάλει τον ΦΠΑ στον πωλητή, ο οποίος θα τον αποδώσει στην αρμόδια φορολογική αρχή. Έτσι τα εμπορεύματα επιβαρύνονται με τον ως άνω φόρο.

Με το καθεστώς της τελωνειακής αποθήκευσης (αρ. 12) **παρέχεται η δυνατότητα να απαλλάσσεται το τιμολόγιο πώλησης από τον ΦΠΑ, υπό τον όρο ότι τα εμπορεύματα θα εναποτεθούν σε τελωνειακή αποθήκευση.** Έτσι τα εμπορεύματα περιέρχονται στον νέο κάτοχο χωρίς την επιβάρυνση του ΦΠΑ, οπότε ο οικονομικός φορέας μπορεί να τα διαχειρισθεί με μεγαλύτερη άνεση.

**Σύμφωνα με το αρ. 29 της παρούσας, η διαδικασία για την υπαγωγή εγχώριων εμπορευμάτων σε καθεστώς τελωνειακής αποθήκευσης εφαρμόζεται από 01.09.2019 κατόπιν ολοκλήρωσης της μηχανογράφησης των διαδικασιών εισόδου και εξόδου των αγαθών προς και από την αποθήκη τελωνειακής αποθήκευσης.**

* + **Εξαιρέσεις από το καθεστώς της τελωνειακής αποθήκευσης.**

Δεν μπορούν να υπαχθούν στο καθεστώς της τελωνειακής αποθήκευσης τα υποκείμενα σε Ειδικό Φόρο Κατανάλωσης (πετρελαιοειδή, αλκοολούχα ποτά και καπνικά προϊόντα), καθώς και τα υποκείμενα σε Φόρο Κατανάλωσης (προϊόντα καφέ και υγρό ηλεκτρονικού τσιγάρου).

Για τα προϊόντα αυτά η απαλλαγή από ΦΠΑ προβλέπεται κατά την εναπόθεση στις φορολογικές αποθήκες που προβλέπονται με τις διατάξεις του Εθνικού Τελωνειακού Κώδικα (Ν. 2960/01) και τις σχετικές Αποφάσεις.

* + **Διαχειριστής αποθήκης – δικαιούχος του καθεστώτος**

Η Αποθήκη τελωνειακή αποθήκευσης μπορεί να είναι:

* **δημόσια** (αποθήκευση εμπορευμάτων από τρίτα πρόσωπα)

ή

* **ιδιωτική** (αποθήκευση εμπορευμάτων από τον ίδιο τον διαχειριστή)

Δικαιούχος του καθεστώτος τελωνειακής αποθήκευσης είναι είτε:

* **ο κύριος του εμπορεύματος**

ή

* **το πρόσωπο στο οποίο έχουν μεταβιβασθεί τα δικαιώματα και υποχρεώσεις**.

1. **Διαδικασία αναγνώρισης Αποθήκης τελωνειακής αποθήκευσης**

Απαραίτητη προϋπόθεση είναι ο αιτών να είναι Εγκεκριμένος Οικονομικός Φορέας ΑΕΟ C (τελωνειακές απλουστεύσεις και S (ασφάλεια και προστασία).

Ο αιτών πρέπει να διαθέτει αποθηκευτικές εγκαταστάσεις οι οποίες ελέγχονται στα πλαίσια χορήγησης της άδειας ΑΕΟ

Η αίτηση υποβάλλεται στις τελωνειακές περιφέρειες Αττικής, Θεσσαλονίκης και Πάτρας.

Η αίτηση πρέπει να συμπληρώνεται με τα στοιχεία που αναφέρονται στο υπόδειγμα του παραρτήματος Ι της Απόφασης.

Ανάμεσα στα στοιχεία που πρέπει να συμπληρώνονται στην αίτηση περιλαμβάνεται και

* Το τελωνείο υπαγωγής στο καθεστώς τελωνειακής αποθήκευσης όταν πρόκειται για μη ενωσιακά εμπορεύματα
* Το τελωνείο ελέγχου το οποίο μπορεί να είναι διαφορετικό από το τελωνείο υπαγωγής
* Τα είδη των εμπορευμάτων
* η έκθεση σκοπιμότητας και
* κατάλογος των επιχειρηματικών εταίρων του αιτούντος. Ως επιχειρηματικοί εταίροι θεωρούνται οι πελάτες του διαχειριστή τελωνειακής αποθήκευσης οι οποίοι θα εναποθέτουν τα εμπορεύματά τους στην αποθήκη.

Όταν η αίτηση γίνει δεκτή η τελωνειακή περιφέρεια ενημερώνει το τελωνείο ελέγχου προκειμένου να προβεί στην αποδοχή της λογιστικής αποθήκης και να εισπράξει το διοικητικό κόστος (600 €) ετησίως.

1. **Λειτουργία του καθεστώτος αποθήκευσης**
   * **Θέση εισαγομένων εμπορευμάτων σε ελεύθερη κυκλοφορία με ταυτόχρονη θέση σε καθεστώς αποθήκευσης.**

Για τη θέση σε ελεύθερη κυκλοφορία μη ενωσιακών εμπορευμάτων πρέπει να γίνουν οι εξής ενέργειες:

Κατάθεση διασάφησης (ΙΜ) σύμφωνα με τις διατάξεις του Ενωσιακού Τελωνειακού Κώδικα και του κατ’ εξουσιοδότηση και εκτελεστικού κανονισμού από τον παραλήπτη – κύριο των εμπορευμάτων, ο οποίος, **όταν είναι εγκατεστημένος σε άλλο ΚΜ** πρέπει να διαθέτει στη χώρα μας ΑΦΜ.

**Όταν παραλήπτης είναι πρόσωπο εγκατεστημένο εκτός ΕΕ,** θα πρέπει να ορίζεται έμμεσος τελωνειακός αντιπρόσωπος και να αποκτάται ΑΦΜ μέσω φορολογικού αντιπροσώπου.

Στη θέση 37 (καθεστώς) πρέπει να αναγράφεται ο κωδικός 07.

Όταν το τελωνείο υπαγωγής στο καθεστώς είναι διαφορετικό από το τελωνείο ελέγχου, η διασάφηση αποστέλλεται στο τελωνείο ελέγχου και λαμβάνει νέο MRN.

Η διακίνηση των εμπορευμάτων από το τελωνείο υπαγωγής στο τελωνείο ελέγχου πραγματοποιείται με τη διασάφηση θέσης σε ελεύθερη κυκλοφορία και με την ευθύνη του διαχειριστή – δικαιούχου της άδειας τελωνειακής αποθήκευσης.

Με την είσοδο των εμπορευμάτων στην αποθήκη τελωνειακής αποθήκευσης γίνεται καταχώριση των εμπορευμάτων στη λογιστική αποθήκης και γνωστοποιείται στο τελωνείο ελέγχου ο αριθμός καταχώρισης στη λογιστική αποθήκης (ΑΚΛΑ) και το MRN της διασάφησης.

Ο παραλήπτης – εισαγωγέας πρέπει να τηρεί στο αρχείο του:

* Τη διασάφηση θέσης σε ελεύθερη κυκλοφορία
* Το τιμολόγιο εισαγωγής
  + **Υπαγωγή εγχωρίων εμπορευμάτων στο καθεστώς τελωνειακής αποθήκευσης (αρ. 12)**

**Σύμφωνα με το αρ. 29 της παρούσας, η διαδικασία για την υπαγωγή εγχώριων εμπορευμάτων σε καθεστώς τελωνειακής αποθήκευσης εφαρμόζεται από 01.09.2019 κατόπιν ολοκλήρωσης της μηχανογράφησης των διαδικασιών εισόδου και εξόδου των αγαθών προς και από την αποθήκη τελωνειακής αποθήκευσης.**

Για την είσοδο εγχωρίων εμπορευμάτων στην αποθήκη τελωνειακής αποθήκευσης εκδίδεται **«Δελτίο εισόδου εγχώριων εμπορευμάτων σε καθεστώς τελωνειακής αποθήκευσης»,** το οποίο συμπληρώνεται από τον υποκείμενο στο φόρο πωλητή σύμφωνα με το υπόδειγμα και τις οδηγίες του Παραρτήματος III της Απόφασης σε τέσσερα (4) αντίτυπα και προσυπογράφεται από τον διαχειριστή της αποθήκης-κάτοχο της άδειας και τον υπεύθυνο της μεταφοράς.

Τα αντίτυπα 1 και 2 αποστέλλονται από τον διαχειριστή στον αγοραστή και πωλητή, το αντίτυπο 3 χρησιμοποιείται για την καταχώριση στη λογιστική αποθήκης και το αντίτυπο 4 αποστέλλεται στο τελωνείο ελέγχου.

Γι α την απαλλαγή του τιμολογίου πώλησης θα πρέπει να κατέχονται από τον πωλητή

* Το Δελτίο εισόδου
* Το τιμολόγιο πώλησης χωρίς ΦΠΑ το οποίο εκδίδεται σύμφωνα με διατάξεις του ν. [4308/2014](https://www.forin.gr/laws/law/3267/nomos-4308-2014-ellhnika-logistika-protupa-sunafeis-ruthmiseis-kai-alles-diatakseis) περί Ελληνικών Λογιστικών Προτύπων να φέρει την ένδειξη «ΑΠΑΛΛΑΓΗ ΦΠΑ-Άρθρο 25-ΠΟΛ.1184/2018» και τον αριθμό της άδειας.
  + **Παραμονή των εμπορευμάτων στο καθεστώς της τελωνειακής αποθήκευσης (αρ. 13)**

Κατά τη διάρκεια της παραμονής ισχύουν τα εξής:

* Η διάρκεια παραμονής είναι κατά κανόνα απεριόριστη.
* Επιτρέπεται η εκτέλεση συνήθων εργασιών που αποσκοπούν στη συντήρηση ή στη βελτίωση της ποιότητας ή της εμφάνισης των εμπορευμάτων ή την προετοιμασία για διανομή ή μεταπώληση (Κατ’ Εξουσιοδήτηση καν. 2015/2446 παράρτημα 7-03)
* Επιτρέπεται η μεταβίβαση των εμπορευμάτων σε άλλο πρόσωπο με την έκδοση **«Δελτίου μεταβίβασης εμπορευμάτων εντός καθεστώτος τελωνειακής αποθήκευσης».** Η μεταβίβαση γίνεται χωρίς ΦΠΑ και στο τιμολόγιο αναγράφεται η ένδειξη **«ΑΠΑΛΛΑΓΗ ΦΠΑ –**[**Άρθρο 25 ν. 2859/2000**](https://www.forin.gr/laws/law/2706/kurwsh-kwdika-forou-prostithemenhs-aksias#!/?article=25&bn=1)**– ΠΟΛ. 1184/2018»**
* Επιτρέπεται η έξοδος των εμπορευμάτων με προορισμό άλλο κράτος μέλος με την έκδοση **«Δελτίο εξόδου εμπορευμάτων από το καθεστώτος τελωνειακής αποθήκευσης»**
* Δεν επιτρέπεται η διακίνηση των εμπορευμάτων προς άλλη αποθήκη τελωνειακής αποθήκευσης. (αρ. 13 παρ. 6 )
* Τήρηση λογιστικής αποθήκης με ολοκληρωμένο ηλεκτρονικό σύστημα ή λογισμικού λογιστικών καταχωρίσεων σύμφωνα με το παράρτημα VI της Απόφασης (αρ. 14)
* Υποβολή στο τελωνείο ελέγχου κατάστασης αποθεμάτων μέχρι την 5η ημέρα του επόμενου μήνα (αρ. 15)
* Εγγύηση χρηματική, τραπεζική ή ασφαλιστική που να καλύπτει τουλάχιστον το 30% του φόρου που αντιστοιχεί στα αποθέματα. Γι τον πρώτο μήνα λειτουργίας της αποθήκης η εγγύηση υπολογίζεται από τον διαχειριστή. (αρ. 16 παρ. 5 )
* Επιτρέπεται η παροχή υπηρεσιών που έχουν άμεση σχέση με τα εμπορεύματα που τέθηκαν σε καθεστώς τελωνειακής αποθηκευσης με απαλλαγή από ΦΠΑ. Στο τιμολόγιο αναγράφεται ο αριθμός της άδειας της αποθήκης, ο αριθμός αναφοράς στην τηρούμενη λογιστική αποθήκης και η ένδειξη «ΑΠΑΛΛΑΓΗ ΦΠΑ – [Άρθρο 25 ν. 2859/2000](https://www.forin.gr/laws/law/2706/kurwsh-kwdika-forou-prostithemenhs-aksias#!/?article=25&bn=1) – ΠΟΛ.1184/2018». (αρ. 17 παρ. 1 + 2)

1. **Έξοδος – εκκαθάριση του καθεστώτος τελωνειακής αποθήκευσης (αρ. 18)**

Η εκκαθάριση του καθεστώτος γίνεται με την υπαγωγή των εμπορευμάτων στους εξής προορισμούς:

**α.** εξαγωγή εκτός του τελωνειακού εδάφους της Ε.Ε,

**β.** παράδοση σε άλλο Κράτος Μέλος της Ε.Ε,

**γ.** παράδοση αγαθών ως εφοδίων πλοίων ή αεροσκαφών,

**δ.** ανάλωση στο εσωτερικό της χώρας,

**ε.** καταστροφή,

**στ.** εγκατάλειψη υπέρ του Δημοσίου.

* + **Εξαγωγή (αρ. 19)**

Για την απαλλαγή από ΦΠΑ του τιμολογίου εξαγωγής πρέπει να συντρέχουν οι εξής όροι (παρ. 2) :

* Στο τιμολόγιο να αναγράφεται η ένδειξη **«ΑΠΑΛΛΑΓΗ ΑΠΟ ΦΠΑ**[**Άρθρο 24 ν. 2859/2000**](https://www.forin.gr/laws/law/2706/kurwsh-kwdika-forou-prostithemenhs-aksias#!/?article=24&bn=1)**«ΚΩΔΙΚΑΣ ΦΠΑ»,**
* Να έχει αποσταλεί το ηλεκτρονικό μήνυμα ΙΕ599 «γνωστοποίηση ολοκλήρωσης εξαγωγής»
* Τραπεζικό μέσοπληρωμής από το οποίο προκύπτει η καταβολή του αντιτίμου της αξίας του τιμολογίου πώλησης.
  + **Εφοδιασμός πλοίων και αεροσκαφών (αρ. 20)**

Ο εφοδιασμός πλοίων και αεροσκαφών, εφόσον προβλέπεται απαλλαγή από ΦΠΑ, γίνεται με κατάθεση διασάφησης εξαγωγής σύμφωνα με το άρθρο 269 του Ενωσιακού Τελωνειακού Κώδικα.

**Η απαλλαγή από ΦΠΑ γίνεται**

* **Με την έκδοση τιμολογίου το οποίο φέρει την ένδειξη** «ΑΠΑΛΛΑΓΗ ΑΠΟ ΦΠΑ-[Άρθρο 27 ν. 2859/2000](https://www.forin.gr/laws/law/2706/kurwsh-kwdika-forou-prostithemenhs-aksias#!/?article=27&bn=1) «ΚΩΔΙΚΑΣ ΦΠΑ»,
* Με το μήνυμα ΙΕ599 «γνωστοποίηση ολοκλήρωσης εξαγωγής»

* + **Ενδοενωσιακή παράδοση σε άλλο κράτος μέλος (αρ. 21)**

Για την απαλλαγή από ΦΠΑ θα πρέπει ο πωλητής να τηρεί στο αρχείο του:

* «Δελτίο εξόδου εμπορευμάτων από το καθεστώς τελωνειακής αποθήκευσης»
* τιμολόγιο πώλησης προς υποκείμενο στο φόρο πρόσωπο εγκατεστημένο σε άλλο Κράτος Μέλος το οποίο διαθέτει ΑΦΜ/VIES,
* ανακεφαλαιωτικό πίνακα ενδοκοινοτικών παραδόσεων όπως έχει υποβληθεί στις αρμόδιες φορολογικές αρχές εντός των προβλεπομένων προθεσμιών,
* έγγραφα μεταφοράς.
  + **Θέση σε ανάλωση στο εσωτερικό της χώρας (αρ. 22)**

Χωρίς να θίγονται οι προβλεπόμενες απαλλαγές από ΦΠΑ, κατά τη θέση σε ανάλωση στο εσωτερικό της χώρας των εμπορευμάτων που απηλλάγησαν από ΦΠΑ κατά την υπαγωγή τους σε καθεστώς τελωνειακής αποθήκευσης, ο ΦΠΑ εισπράττεται από το τελωνείο ελέγχου ως εξής:

* επί της διασάφησης θέσης σε ελεύθερη κυκλοφορία για εισαγόμενα εμπορεύματα που είχαν τεθεί σε ελεύθερη κυκλοφορία με ταυτόχρονη υπαγωγή σε καθεστώς τελωνειακής αποθήκευσης.
* επί Δήλωσης Ειδικού Φόρου Κατανάλωσης και λοιπών φορολογιών (ΔΕΦΚ) για εγχώρια εμπορεύματα που είχαν υπαχθεί σε καθεστώς τελωνειακής αποθήκευσης.

1. **Υποχρεώσεις του διαχειριστή αποθήκης τελωνειακής αποθήκευσης (αρ. 24)**

Ο διαχειριστής αποθήκης τελωνειακής αποθήκευσης οφείλει να παρέχει στις τελωνειακές αρχές:

**α.** μέσω της λογιστικής αποθήκης, οποιαδήποτε πληροφορία απαιτείται για την ταυτοποίηση των εμπορευμάτων και την κυριότητα αυτών σε περίπτωση μεταβιβάσεων που πραγματοποιούνται εντός του καθεστώτος,

**β.** μέσω της λογιστικής αποθήκης, οποιαδήποτε πληροφορία απαιτείται για την εκκαθάριση του καθεστώτος τελωνειακής αποθήκευσης της παρούσας ανά διασάφηση θέσης σε ελεύθερη κυκλοφορία ή δελτίο εισόδου εγχώριων εμπορευμάτων με αναφορά στα οικεία τελωνειακά παραστατικά ή Δελτία εξόδου και λοιπά αποδεικτικά των ενδοκοινοτικών συναλλαγών έγγραφα, προς υποστήριξη του ετήσιου ελέγχου του καθεστώτος.

**γ.** οποιοδήποτε έγγραφο και πληροφορία απαιτείται στα πλαίσια ταυτοποίησης των επιχειρηματικών τους εταίρων.

Ο διαχειριστής της αποθήκης τελωνειακής αποθήκευσης-κάτοχος άδειας της παρούσας ευθύνεται για τη γένεση τελωνειακής οφειλής που προκύπτει από την αποθήκευση των εμπορευμάτων.

1. **Υποχρεώσεις δικαιούχων του καθεστώτος τελωνειακής αποθηκευσης (αρ. 25)**

Ο δικαιούχος του καθεστώτος τελωνειακής αποθήκευσης της παρούσας οφείλει:

* Να τηρεί τους όρους και τις υποχρεώσεις που απορρέουν από την υπαγωγή των εμπορευμάτων στο καθεστώς τελωνειακής αποθήκευσης και την εκκαθάριση αυτού καθώς και την υποβολή των οικείων τελωνειακών παραστατικών.
* Να καταβάλει το φόρο προστιθεμένης αξίας σε περίπτωση γένεσης τελωνειακής οφειλής.
* Να θέτει στη διάθεση των τελωνειακών αρχών προς έλεγχο οποιοδήποτε τελωνειακό παραστατικό ή δικαιολογητικό έγγραφο απαιτείται για την υπαγωγή και την εκκαθάριση του καθεστώτος τελωνειακής αποθήκευσης της παρούσας καθώς και οποιοδήποτε έγγραφο ή πληροφορία ζητηθεί για τον έλεγχο της ορθής εφαρμογής του καθεστώτος.

1. ΠΑΡΑΤΗΡΗΣΕΙΣ
   1. Η εκδοθείσα απόφαση για την απαλλαγή από ΦΠΑ τόσο για τα εισαγόμενα όσο και για τα εγχώρια εμπορεύματα που υπάγονται στο καθεστώς της τελωνειακής αποθήκευσης δημιουργεί ευνοϊκές συνθήκες για τη διακίνηση τόσο εισαγομένων εμπορευμάτων τα οποία μπορούν να παραμένουν σε αποθήκες τελωνειακής αποθήκευσης με απαλλαγή από ΦΠΑ, καθώς και εγχωρίων προϊόντων τα οποία μπορούν να εναποτίθενται κατά την παράδοσή τους σε άλλον υποκείμενο στο φόρο σε αποθήκες τελωνειακής αποθήκευσης με απαλλαγή από ΦΠΑ.
   2. Παρά τα θετικά στοιχεία που έχει η Απόφαση υπάρχουν ορισμένα σημεία που δημιουργούν δυσκολίες απόκτησης της σχετικής άδειας ή στη λειτουργία του καθεστώτος ή είναι ασαφή και πρέπει να διευκρινισθούν. Τέτοια σημεία είναι:

* Ο όρος της άδειας ΑΕΟ C (τελωνειακές απλουστεύσεις) και ΑΕΟ S (ασφάλεια και προστασία), θεωρείται υπερβολικά αυστηρός, αν συγκριθεί με τους όρους χορήγησης άδειας τελωνειακής αποταμίευσης, **στην οποία η απαλλαγή περιλαμβάνει όχι μόνο το ΦΠΑ, αλλά και τον εισαγωγικό δασμό και τον ΕΦΚ**. Καθόσον, σύμφωνα με τις διατάξεις του Ενωσιακού Τελωνειακού Κώδικα απαιτείται ο αιτών:

Α) να παρέχει τα εχέγγυα καλής λειτουργίας του καθεστώτος, να είναι εγκατεστημένος στην Ένωση

και

Β) να μην έχει διαπράξει παραβάσεις, χωρίς δηλαδή να είναι ΑΕΟ.

-> Ο όρος όμως αυτός περιορίζει τη δυνατότητα απόκτησης της άδειας αποθήκης τελωνειακής αποθήκευσης μόνο από μεγάλες εταιρίες.

* Δεν διευκρινίζεται επαρκώς αν στους χώρους λειτουργίας αποθήκης τελωνειακής αποταμίευσης ή φορολογικής αποθήκης μπορεί να αναγνωρισθεί και η Αποθήκη τελωνειακής αποθήκευσης στα πλαίσια της συναποθήκευσης.
  + Ο όρος για κατάλογο επιχειρηματικών εταίρων, σημαίνει ότι ο αιτών θα πρέπει πριν την υποβολή της αίτησης να έχει βρει τους πελάτες που θα χρησιμοποιήσουν την αποθήκη για το καθεστώς της τελωνειακής αποθήκευσης.

Στην πράξη αυτό είναι ανεφάρμοστο, καθόσον θα υπάρχει επιφυλακτικότητα εκ μέρους των υποψηφίων πελατών, **διότι ο κάθε πελάτης θέλει πρώτα να δει απτά αποτελέσματα και στη συνέχεια να δεσμευτεί με την υπογραφή κάποιας μίσθωσης – σύμβασης.**

* + Δεν επιτρέπεται η μεταφορά των εμπορευμάτων σε άλλη αποθήκη τελωνειακής αποθήκευσης ή σε ελεύθερα τελωνειακά συγκροτήματα.

1. Θεωρώ ότι ειδικά για την απόκτηση άδειας ιδιωτικής τελωνειακής αποθήκευσης εγχωρίων εμπορευμάτων δε θα υπάρξει ενδιαφέρον καθόσον με την ΠΟΛ. 1103/2017 παρέχεται στους Εγκεκριμένους Οικονομικούς Φορείς (ΑΕΟ) η άμεση επιστροφή ΦΠΑ (εντός δύο – τριών μηνών).

Από την άλλη, για να έχει την απαλλαγή ΦΠΑ άμεσα κατά την αγορά, o κάτοχος άδειας ΑΕΟ, που αποκτά ιδιωτική τελωνειακή αποθήκευση εγχωρίων εμπορευμάτων, υποχρεώνεται σε:

**Α) Γραφειοκρατικές διαδικασίες, ήτοι**

• Τήρηση λογιστικής αποθήκης με ολοκληρωμένο ηλεκτρονικό σύστημα ή λογισμικού λογιστικών καταχωρίσεων σύμφωνα με το παράρτημα VI της Απόφασης (αρ. 14)

• Υποβολή στο τελωνείο ελέγχου κατάστασης αποθεμάτων μέχρι την 5η ημέρα του επόμενου μήνα (αρ. 15)

• Έκδοση «Δελτίου εισόδου εγχώριων εμπορευμάτων σε καθεστώς τελωνειακής αποθήκευσης» κατά την είσοδο εγχωρίων εμπορευμάτων στην αποθήκη τελωνειακής αποθήκευσης.

• Έκδοση «Δελτίου εξόδου εμπορευμάτων από το καθεστώτος τελωνειακής αποθήκευσης» κατά την έξοδο των εμπορευμάτων με προορισμό άλλο κράτος μέλος.(ενδοκοινοτική παράδοση)

• Να θέτει στη διάθεση των τελωνειακών αρχών προς έλεγχο οποιοδήποτε τελωνειακό παραστατικό ή δικαιολογητικό έγγραφο απαιτείται για την υπαγωγή και την εκκαθάριση του καθεστώτος τελωνειακής αποθήκευσης της παρούσας καθώς και οποιοδήποτε έγγραφο ή πληροφορία ζητηθεί για τον έλεγχο της ορθής εφαρμογής του καθεστώτος.

και

**Β) οικονομικές επιβαρύνσεις, ήτοι:**

• Διοικητικό κόστος (600 €) ετησίως.

• Εγγύηση χρηματική, τραπεζική ή ασφαλιστική που να καλύπτει τουλάχιστον το 30% του φόρου που αντιστοιχεί στα αποθέματα (αρ. 16 παρ. 5 ).

Συνεπώς η απόκτηση άδειας ιδιωτικής τελωνειακής αποθήκευσης για εγχώρια προϊόντα από κατόχους άδειας ΑΕΟ δεν τους αποφέρει κάποιο ιδιαίτερο όφελος καθόσον με την ΠΟΛ. 1103/2017 επιστρέφεται ο ΦΠΑ στους Εγκεκριμένους Οικονομικούς Φορείς (ΑΕΟ) ουσιαστικά μέσα σε ένα 2-3 μήνες χωρίς καμία από τις παραπάνω οικονομικές και γραφειοκρατικές επιβαρύνσεις..